ເກົາຫຼີ​ເໜືອ ຈະເລືອກຕັ້ງ ສະພາ ໃນເດືອນ ມີນານີ້
ອົງການ​ຂ່າວສູນ​ກາງ ຂອງທາງ​ການເກົາຫຼີ​ເໜືອ ​ໄດ້​ກ່າວ​ໃນ​ວັນ​ພຸດ​ມື້​ນີ້​ວ່າ ການ​ເລືອກ​ຕັ້ງ ສະພາ​ປະຊາຊົນ​ສູງ​ສຸດ ​ຈະ​ມີ​ຂຶ້ນ​ ໃນ​ວັນ​ທີ 9 ​ເດືອນ​ມີນາ​​ນີ້.
ເກົາຫຼີເໜືອ ກ່າວວ່າ ຕົນຈະຈັດການເລືອກຕັ້ງສະພາ ທີ່ບໍ່ມີອຳ ນາດຢ່າງແທ້ຈິງ ໃນເດືອນມີນາຈະມານີ້ ຊຶ່ງເປັນການເລືອກຕັ້ງ ຄັ້ງທໍາອິດ ພາຍໃຕ້ການປົກຄອງ ຂອງທ່ານ Kim Jong Un ອົງການຂ່າວສູນກາງ ຂອງທາງການເກົາຫຼີເໜືອ ໄດ້ກ່າວໃນ ວັນພຸດມື້ນີ້ວ່າ ການເລືອກຕັ້ງສະພາປະຊາຊົນສູງສຸດ ຈະມີຂຶ້ນ ໃນວັນທີ 9 ເດືອນມີນານີ້ ການເລືອກຕັ້ງ ທີ່ມີຂຶ້ນໃນທຸກໆ 5 ປີ ຊຶ່ງສ່ວນໃຫຍ່ແລ້ວ ແມ່ນມີຂຶ້ນພຽງແຕ່ໃນນາມເທົ່ານັ້ນ ແລະມີຜູ້ສະມັກທີ່ໄດ້ຮັບ ການອະນຸມັດພຽງຄົນດຽວເທົ່ານັ້ນ ລົງສະມັກໃນແຕ່ລະເຂດ ແຕ່ໃນເມື່ອວ່າສະພາດັ່ງກ່າວນີ້ ແມ່ນປະກອບດ້ວຍເຈົ້າໜ້າທີ່ຂັ້ນສູງຄົນສໍາຄັນໆ ເພາະສະນັ້ນຜົນການເລືອກຕັ້ງ ຈຶ່ງຈະມີການຈັບຕາເບິ່ງຢ່າງໃກ້ຊິດວ່າ ທ່ານ Kim ໄດ້ເພີ່ມການຮວບຮວມເອົາອໍານາດເຂົ້າມາກຳຕື່ມຫລືບໍ່? ໃນເດືອນແລ້ວນີ້ ທ່ານ Kim ໄດ້ສັ່ງປະຫານຊີວິດອາວເຂີຍຂອງທ່ານ ຄື ທ່ານ Jang Song Thaek ພ້ອມກັບຜູ້ຊ່ອຍອະວຸໂສຂອງທ່ານຫຼາຍຄົນນໍາ ໃນການກຳຈັດກວດລ້າງ ຄະນະນຳພາທີ່ສ້າງຄວາມຕື່ນຕົກໃຈ ທ່ານ Jang ຜູ້ຊຶ່ງມອງເຫັນວ່າ ເປັນທີ່ປຶກສາຄົນສໍາຄັນຂອງທ່ານ Kim ແລະເປັນ ຜູ້ທີ່ມີອໍານາດອັນດັບ 2 ຂອງປະເທດນັ້ນ ໄດ້ຖືກກ່າວຫາວ່າ ຈະທໍາການໃຫຍ່ໂຄ່ນລົ້ມ ລັດຖະບານ ໃນການກ່າວຄໍາປາໄສວັນຂຶ້ນປີໃໝ່ນັ້ນ ທ່ານ Kim ເວົ້າວ່າ ການປະຫານຊີວິດທ່ານ Jang ນັ້ນ ແມ່ນມີຄວາມຈໍາເປັນ ທີ່ຈະກວດລ້າງການແຕກແຍກ ພາຍໃນພັກແຮງງານ ຊຶ່ງເປັນພັກລັດຖະບານປົກຄອງປະເທດໃນປະຈຸບັນນີ້